‘อนันต์’แอ่นอกการันตี แบงก์แลนด์ไม่ควบรวม
“อนันต์” ยันไม่มีสัญญาณควบรวมแบงก์แลนด์ ไม่ห่วงแข่งแบงก์ใหญ่
24 เม.ย. 2555

“อนันต์” ยันไม่มีสัญญาณควบรวมแบงก์แลนด์ ไม่ห่วงแข่งแบงก์ใหญ่ 
นายอนันต์ อัศวโภคิน ประธานกรรมการ บริษัท แอล เอช ไฟแนนซ์เชียล กรุ๊ป ผู้ถือหุ้นใหญ่ธนาคารแลนด์ แอนด์ เฮ้าส์ กล่าวว่า ขณะนี้ยังไม่มีสัญญาณการควบรวมธนาคารแลนด์ แอนด์ เฮ้าส์ แม้ว่าอุตสาหกรรมธนาคารพาณิชย์มีการควบรวมกิจการจำนวนมาก และในไทยก็มีการควบรวมกิจการหลายธนาคาร แต่การควบรวมกิจการไม่ได้บอกว่าเป็นไปไม่ได้ แต่ต้องดูจังหวะเวลาและความเหมาะสมของกิจการ ถ้าควบรวมแล้วหนึ่งบวกหนึ่งเท่ากับสาม ก็น่าสนใจและเป็นไปได้ 
“ตอนนี้ธนาคารหากินได้เยอะ ทั้งลูกค้าสินเชื่อบ้านและลูกค้ามีเงิน ลูกค้าโฮมโปรก็ต่อยอดได้ ผมเลยไม่ห่วงแบงก์ใหญ่ แบงก์เรามีทุ่งนาทำมาหากินเอง แบงก์ใหญ่ไม่เกี่ยวอยู่แล้ว เราอาจซื้อเขาก็ได้ ไม่ใช่เขาซื้อเรา” นายอนันต์ กล่าว
นางศศิธร พงศธร กรรมการผู้จัดการใหญ่ ธนาคารแลนด์ แอนด์ เฮ้าส์ กล่าวว่า ที่ประชุมผู้ถือหุ้นได้อนุมัติให้ธนาคารเพิ่มทุนจดทะเบียนอีก 399,982,813 บาท จากทุนจดทะเบียน 1.2 หมื่นล้านบาท เป็นทุนจดทะเบียน 12,399,982,813 บาท เพื่อจ่ายเงินปันผลเป็นหุ้นสามัญแทนเงินสด
นางศศิธร กล่าวว่า สาเหตุที่ธนาคารจ่ายเงินปันผลเป็นหุ้นสามัญแทนเงินสด เพราะธนาคารจะเริ่มปรับสัดส่วนสินเชื่อใหม่หลังการเป็นธนาคารพาณิชย์เต็มรูปแบบ ธนาคารสามารถปล่อยสินเชื่อลูกค้าขนาดใหญ่ได้เต็มที่ โดยปีนี้ตั้งเป้าหมายปล่อยสินเชื่อที่เกี่ยวกับโครงสร้างพื้นฐาน 1 หมื่นล้านบาท ซึ่งจะส่งผลให้ธนาคารต้องมีฐานทุนที่แข็งแกร่ง เตรียมสำหรับการกันสำรองตามกฎของธนาคารแห่งประเทศไทยที่ระบุให้กันสำรองสินเชื่อทุกประเภท 100% ยกเว้นสินเชื่อที่อยู่อาศัยให้น้ำหนักกันสำรองเพียง 35% ฉะนั้นเรื่องฐานทุนเป็นสิ่งสำคัญ หากจ่ายเงินปันผลเป็นเงินสดให้ผู้ถือหุ้นก็ให้ได้จำนวนไม่มาก